དབྱིན་ཇིའི་གཞུང་གིས་སྐབས་དེར་སྐུ་ངོ་རྒྱལ་ལོ་དོན་གྲུབ་མཆོག་དང་།ཞྭ་སྒབ་པ་སོགས་བོད་གཞུང་གི་སྐུ་ཚབ་རྣམས་ཧོང་ཀོང་བརྒྱུད་རྒྱ་ནག་ཏུ་ཕེབས་རྒྱུར་འགོག་རྐྱེན་བཟོས་ཏེ།བོད་རྒྱའི་དབར་ཐད་ཀར་བཀའ་མོལ་གནང་རྒྱུར་དགའ་མོས་མ་བྱས་པའི་རྒྱུ་མཚན་ནི།དབྱིན་གཞུང་རང་གི་ཁེ་ཕན་ཆེད་ཡིན་པ་ལས་བོད་ཀྱི་ཆེད་དུ་ག་ལ་ཡིན།དེའང་སྐབས་དེའི་གྲང་དམག་འཐབ་རྩོད་ཁྲོད་ཀྱི་དབྱིན་ཇི་རང་གི་འཐབ་ཇུས་ཏེ་རྒྱ་བོད་གཉིས་ཕན་ཚུན་འགལ་ཟླར་ལངས་ཏེ་རྒྱ་ནག་གི་རྒྱ་བསྐྱེད་ལམ་དུ་མི་འགྲོ་བའི་རེ་བ་བྱེད་བཞིན་པའི་འདོད་ཕྱོགས་དང་བསྟུན་ཏེ་བྱས་པ་ཞིག་ཡིན་ངེས་ལ།དེ་བཞིན་སིམ་ལའི་ཆིངས་ཡིག་སོགས་སྔོན་གྱི་ཆིངས་ཡིག་ཁ་ཤས་ནང་འཁོད་པའི་དབྱིན་ཇིའི་ཐོབ་དབང་དེ་དག་ད་དུང་བློས་མ་ཐོངས་པའང་ཡིན་སྲིད།སྐབས་དེར་སྐུའི་གཅེན་པོ་མཆོག་དང་ཞྭ་སྒབ་པ་སོགས་དུས་ཐོག་རྒྱ་ནག་ཏུ་ཕེབས་ཐུབ་ཡོད་ཚེ་བོད་རྒྱའི་དབར་གྲོས་མཐུན་དོན་ཚན་བཅུ་བདུན་ཟེར་བ་དེ་ལས་ལེགས་ཙམ་ཞིག་བྱུང་ཡོད་སྲིད་ལ།རྒྱ་དམག་གི་དྲག་པོའི་བཙན་འཛུལ་དེའང་འགོག་ཐུབ་ཡོད་སྲིད།འོན་ཀྱང་དབྱིན་གཞུང་གི་བྱེད་བབས་དེའི་དབང་གིས་དེ་དག་བྱུང་མེད།